A Bizottság 738/2004/EK rendelete
(2004. április 21.)
egyes elnevezéseknek az "Oltalom alatt álló eredetmegjelölések és földrajzi jelzések nyilvántartása" elnevezésű nyilvántartásba való bejegyzése tekintetében a 2400/96/EK rendelet kiegészítéséről (Peras de Rincón de Soto és Brioche vendéenne)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 1992. július 14-i 2081/92/EGK tanácsi rendeletre [1], és különösen annak 6. cikke (3) és (4) bekezdésére,
mivel:
(1) A 2081/92/EGK rendelet 5. cikkének megfelelően Spanyolország a "Peras de Rincón de Soto" elnevezés eredetmegjelölésként, Franciaország pedig a "Brioche vendéenne" elnevezés földrajzi jelzésként való bejegyzésére vonatkozóan küldött kérelmet a Bizottságnak.
(2) Az említett rendelet 6. cikkének (1) bekezdésével összhangban a kérelmek a rendeletben megállapított valamennyi követelménynek megfelelnek, különösen abban a tekintetben, hogy tartalmazzák a rendelet 4. cikkében előírt valamennyi adatot.
(3) A rendelet mellékletében felsorolt elnevezéseknek az Európai Unió Hivatalos Lapjában való közzétételét követően [2] nem küldtek a Bizottságnak a 2081/92/EK rendelet 7. cikkének értelmében vett kifogást tartalmazó nyilatkozatot.
(4) Következésképpen ezek az elnevezések jogot nyernek az "Oltalom alatt álló eredetmegjelölések és földrajzi jelzések nyilvántartása" elnevezésű nyilvántartásba történő felvételre, és arra, hogy ezáltal közösségi szinten oltalom alatt álló földrajzi jelzésként és eredetmegjelölésként oltalmat élvezzenek.
(5) E rendelet melléklete kiegészíti a 2400/96/EK rendelet [3] mellékletét,
ELFOGADTA EZT A RENDELETET:
1. cikk
A 2400/96/EK rendelet melléklete kiegészül az e rendelet mellékletében található elnevezésekkel, és azokat oltalom alatt álló földrajzi jelzésként (OFJ) és oltalom alatt álló eredetmegjelölésként (OEM) bejegyzik a 2081/92/EGK rendelet 6. cikkének (3) bekezdésében előírt "Oltalom alatt álló eredetmegjelölések és földrajzi jelzések nyilvántartása" elnevezésű nyilvántartásba.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. április 21-én.